Bylmoorde: Binneverhoor begin; opsomming van weekHenri van Breda in die hof (April 2017) Foto: Catherine Rice/ANA Die eerste getuienis in die binneverhoor van Henri van Breda het Vrydag in die Wes-Kaapse hooggeregshof begin. Die moordverhoor is tydelik onderbreek omdat Van Breda (22) se regsverteenwoordiger wil hê dat regter Siraj Desai moet bepaal of die verklaring wat Van Breda op 27 Januarie 2015 afgelê het, toelaatbaar is of nie. Van Breda word daarvan beskuldig dat hy sy pa, Martin van Breda (54), ma, Theresa (55), en broer, Rudi (22), op 26 Januarie 2015 met ŉ byl in die gesin se huis op die De Zalze-landgoed buite Stellenbosch vermoor het. Sy sussie, Marli (toe 16 jaar oud), het die aanval oorleef, maar ŉ breinbesering opgedoen en ly aan geheueverlies. Adv. Pieter Botha voer aan dat Van Breda as ŉ verdagte behandel is toe hy sy verklaring afgelê het, maar nie ingelig is dat hy ŉ prokureur teenwoordig mag hê of sy reg tot stilswye mag uitvoer nie. Botha het gesê Van Breda moes glo sy weergawe van die aand se gebeure herhaaldelik vertel. Polisiebeamptes het hom ook na ŉ mediese dokter geneem om vas te stel of sy wonde self toegedien is. Daar is die hele dag nie aan hom kos voorsien nie en hy het glo ook aan die gevolge van te min slaap gely. Kol. Deon Beneke, die polisiebeampte wat Van Breda ondervra het, het glo ook vir hom gesê “ek glo nie ŉ woord van jou b******t storie nie”. Van Breda se oom en tannie is glo ook toegang tot hom geweier. Van Breda is op dié betrokke dag om 21:30 na die Vergelegen Medi Clinic geneem waar dr. Michelle van Zyl gevra is om ŉ J88-vorm in te vul en bloed van hom te trek. Botha het aan die hof gesê dat Beneke Van Zyl ingelig het dat Van Breda ŉ verdagte is. Hy was tydens die geleentheid steeds in sy nagklere en vol bloed. Botha het gesê familie van Van Breda het vir hom kos en klere gebring, maar dat hulle dit nie vir hom kon gee nie. Die eerste getuie in die binneverhoor was sers. Clinton Malan, die beampte wat Van Breda se verklaring afgeneem het. Hy het aan die hof gesê dat Van Breda stil en kalm was en geen emosie getoon het nie. Hy en ŉ mede-sersant het glo aan Van Breda vrae gestel wat hy beantwoord het. Malan voer aan dit was belangrik om die verklaring te kry om aan die misdaadintelligensie span te oorhandig sodat hulle ŉ leidraad vir ŉ moontlike verdagte kon opvolg. Hy voeg ook by dat Van Breda daar was as ŉ slagoffer. Susan Galloway, senior staatsaanklaer het gesê die staat se mening is dat Van Breda die verklaring afgelê het as ŉ getuie en nie ŉ verdagte nie. Die binneverhoor is tot Maandag uitgestel. Hoogtepunte in die hofsaak vandeesweek: Maandag Henri van Breda was volgens getuienis “vriendelik en joviaal” en het glo kalm en selfversekerd voorgekom toe hy ná die Stellenbosch-bylmoorde saam met ŉ vriend na die hospitaal is. Dr. Michelle van Zyl het Maandag aan die Wes-Kaapse hooggeregshof gesê sy het ook nie pynmedikasie vir Van Breda voorgeskryf nie. Volgens haar verslag het sy asem effens na alkohol geruik. Van Zyl het gesê Van Breda het ŉ snywond aan die linkerkant van sy buik gehad, maar hy het nié steke vir die wond gekry nie omdat dit nie diep genoeg was nie. Hy het ook krapmerke op sy linkervoorarm gehad en ŉ kneusplek op sy bors wat nie gebloei het nie. Dinsdag ’n Forensiese kenner het in die Wes-Kaapse hooggeregshof getuig daar was ’n “sterk kontras” tussen Van Breda se wonde en die beserings wat die res van sy gesin opgedoen het. Dr. Marianne Tiemensma het Dinsdag getuig die Van Breda-gesin het uitgebreide “kapwonde” gehad terwyl Van Breda se wonde oppervlakkig was. Sy het gesê Van Breda se wonde is nie met dieselfde bedoeling en krag toegedien nie en dat hy geen beserings opgedoen het wat lyk of hy homself moes verdedig nie. Woensdag ŉ Mediese professor en forensiese patoloog het Woensdag in die Wes-Kaapse hooggeregshof getuig die wonde wat Van Breda op 27 Januarie 2015 opgedoen het, is waarskynlik self toegedien. Johan Dempers het in Augustus 2015 ŉ verslag saamgestel nadat hy foto’s van Van Breda se wonde bestudeer het. Die getuienis wat hy Woensdag gelewer het, was soortgelyk aan dié van Tiemensma wat vroeër getuig het Van Breda se wonde is moontlik self toegedien en het aansienlik verskil van die wonde wat die res van sy gesin opgedoen het. Donderdag Dr. Daphne Anthony, die forensiese patoloog wat die nadoodse ondersoek op die slagoffers van die Stellenbosch-bylmoorde gedoen het, het Donderdag oor die oorledenes se noodlottige beserings in die Wes-Kaapse hooggeregshof getuig. Anthony het aan die hof gesê die nadoodse ondersoek het gewys dat Rudi, Van Breda se ouer broer, en Martin, sy pa, waarskynlik nie onmiddellik gesterf het nie en moontlik ook erge pyn ervaar het. Sy het gesê Theresa, Van Breda se ma, is moontlik die enigste slagoffer wat “redelik vinnig” gesterf het. Volgens haar ondersoek het Rudi bloed in sy maag gehad – ŉ bewys dat hy nie onmiddellik gesterf het nie omdat hy bloed moes gesluk het. Daar was aanduiding van “eksterne skerp en stomp trauma aan sy hand”. Anthony het gesê los stukkies been, asook die onderliggende breinweefsel kon met die blote oog gesien word. Sommige van die wonde was aan die linkerkant van Rudi se nek en slaap asook op die boonste gedeelte van sy kop. Daar was diep snye in sy brein, terwyl hy ook verskeie skedelfrakture gehad het wat ook skade aan die brein veroorsaak het. Anthony kon nie aan die hof sê presies hoe lank Rudi ná die aanval geleef het nie, maar glo hy het “ŉ ruk lank” geleef. Op ŉ vraag van regter Desai het Anthony gesê Rudi het waarskynlik pyn ervaar aangesien hy net semi-bewusteloos sou wees. In haar nadoodse ondersoek het sy ook bevind Martin het weens erge kopbeserings gesterf. Sy het gesê hy het egter geen tekens van selfverdediging getoon nie, wat daarop dui dat die aanvaller hom onkant betrap het. Hy het bloed in sy longe gehad wat daarop dui dat hy nie onmiddellik gesterf het nie. Hy het verder kapwonde aan die agterkant van sy skedel en aan weerskante van sy kop gehad. Volgens Anthony is hy waarskynlik van agter aangeval. Theresa het ook “skerp en stomp trauma”-beserings teen haar kop opgedoen. Anthony het gesê sy het ŉ verdedigingswond aan haar hand gehad wat beteken sy het probeer om haarself tydens die aanval te beskerm. Sy het kneusplekke aan haar neus gehad wat moontlik daarop dui dat sy vooroor geval het. Theresa het ook talle kapwonde, erge bloedverlies, ŉ breinbesering en skedelbreuke opgedoen. “Verskeie los stukkies skedel was teenwoordig en kon met die blote oog gesien word. Die skade aan die breinweefsel kon ook met die blote oog gesien word.” Anthony het gesê sy vermoed Theresa se gesig was na die aanvaller gedraai toe sy aangeval is. Sy het gesê daar was geen aanduiding van bloed in haar longe of maag nie, wat daarop dui dat sy “redelik vinnig” gesterf het.